## Rovira destaca que la ‘Guia d’estudis oficials d’Alacant’ 2024/2025 és una valuosa ferramenta per als nostres estudiants i futurs professionals

*** El document de la Cambra de Comerç d’Alacant arreplega l’oferta formativa per al curs 2025-2026 en la província en carreres professionals i carreres universitàries
* El conseller d’Educació destaca la col·laboració de centres formatius, administracions i institucions de la província i de la Comunitat Valenciana en la seua elaboració**

El conseller d’Educació, Cultura, Universitats i Ocupació, José Antonio Rovira, ha clausurat, este dimecres, l’acte de presentació de la *Guia d’estudis oficials d’Alacant*, corresponent al curs acadèmic 2024/2025, en què ha apostat per estratègies “que afavorisquen l’accés dels estudiants a una orientació formativa que s’ajuste a les necessitats del mercat laboral”.

El conseller ha assenyalat que este document, elaborat i editat per la Cambra de Comerç d’Alacant amb la col·laboració de tots els centres formatius, administracions i institucions de la província i de la Comunitat Valenciana, constituïx “una valuosa ferramenta per als nostres estudiants i futurs professionals”.

Durant la seua intervenció, Rovira ha explicat que “la col·laboració efectiva entre els centres de Formació Professional, les universitats i les empreses és l’única solució possible per a augmentar la competitivitat i incrementar l’ocupabilitat dels nostres jóvens”.

També ha remarcat que “la transformació que estem impulsant busca posar a la disposició dels nostres jóvens i empreses un sistema formatiu integrat i col·laboratiu, en què els centres educatius i les empreses caminen junts en la formació de professionals altament qualificats”.

En esta *Guia d’estudis oficials d’Alacant* s’arreplega tota la informació d’interés de l’oferta formativa que s’impartirà el pròxim curs 2025-2026 en la província per a carreres professionals i carreres universitàries. A més, s’inclouen qüestions d’interés sobre el sistema educatiu, com el nou model de Formació Professional, les modificacions derivades de la nova llei i notes de tall i places, màsters, directoris d’universitats i centres formatius en la província.

La presentació, que ha tingut lloc en el Centre de Desenrotllament Empresarial d’Elx, ha comptat amb la participació de l’alcalde d’Elx, Pablo Ruz; el president de Cambra Alacant, Carlos Baño, i el director d’Ocupació, Antonio Galvañ.

Per la seua banda, el president de la Cambra, Carlos Baño, ha explicat que es tracta d’“una ferramenta útil i accessible per a tota la comunitat educativa, especialment per als jóvens en edat de decidir els seus estudis, els nostres futurs professionals. Una guia que facilitarà a tots els ciutadans saber què i a on estudiar en la nostra província”.

Per a esta primera edició, s’han imprés quasi 11.000 exemplars que es repartiran en els centres d’ensenyança i centres d’orientació laboral de la província, entre altres institucions, amb el propòsit que tots els jóvens en edat de triar estudis tinguen accés a una bona orientació que els porte a l’èxit acadèmic i professional. A més, la guia pot descarregar-se en línia en la pàgina web <https://www.camaralicante.com/formacion/guia-de-estudios/>.

Fecha: 26/03/2025